Here is a page extracted from Wikipedia that may contain CSS, HTML, and a lot of unformatted text.

Title: ارثر سيسيل البورت
Content: ارثر سيسيل البورت Arthur Cecil Alport كان دكتور من جنوب افريقيا.

حياته 
ارثر سيسيل البورت من مواليد يوم 25 يناير سنة 1880 فى بيوفورت ويست, بمنطقة كارو فى مقاطعة كيب الغربيه بجنوب افريقيا, سافر بريطانيا عشان يدرس طب و بعد تخرجه فى جامعة ادنبره سنة 1905, رجع بلده و اشتغل بالطب فى جوهانسبرج و كان عنده فيها منجم صغير للدهب عرف بعدين انه موش منتج, و فضل يشتغل فى جوهانسبرج تسع سنين.

خدم البورت فى الفيلق الطبى بالجيش الملكى البريطانى فى جنوب غرب افريقيا الالمانيه بعدين فى مقدونيا وسالونيكى و اشتغل فى الفترتين دول اخصائى للامراض الباطنة بمستشفى هربرت الملكى فى ضاحية وولويتش اللندنيه. اتسرح البورت بعد ما الحرب العالمية الاولى خلصت برتبة ميجور (رائد), و اشتغل ممارس سنة فى ريف انجلترا, و بعدين اخصائى لامراض المناطق الحارة فى وزارة المعتزلين بلندن, و فى اكتوبر 1921 بدا يشتغل تحت رئاسة البروفيسور فردريك صمويل لانجميد (1879 ـ 1969) مدير مساعد لوحدة الامراض الباطنة اللى كانت اتعملت قريب فى مستشفى سانت مارىى فى بادنجتون, و هوا الموقع اللى اشتغل فيه 14 سنه.

شغله بمصر و انتقاده لمنظومتها الصحيه 
فى سنة 1937 البورت جيه القاهرة ـ بنصيحة السير الكسندر فليمنج ـ و اشتغل استاذ للطب الاكلينيكى بمدرسة طب قصر العينى بجامعة فؤاد الاول. و انصدم البورت من اللى شافه من الاحتيال و عدم الامانه و الفساد فى المستشفيات المصرية وقتها و الاهمال اللى بيتعرض له الفقرا من المرضى و حاول يصلح المنظومة.

كانت الاحوال دى هيا موضوع كتابه "عدل ساعة: الكتاب الاسود عن المستشفيات المصريه", و هوا كتيب طبعه البورت على حسابه الخاص و قال فى مقدمته انه اقتبس عنوانه من حديث للنبى "عدل ساعة خير من عبادة سبعين سنه". و اللى كان بيتكلم عن المحاولات اللى عملها المصريين لاصلاح المنظومه الصحيه فى النصف الاول من القرن العشرين بس البورت كان حاسس ان زمايله البريطانيين خذلوه فى مسعاه الاصلاحى و داه هلاه يقدم استقالة من زمالة كلية الاطباء الملكية بلندن سنة 1947.

كتابه اترجم للعربية و نشرته دار الهلال المصريه فى فبراير 2009 بعنوان "ساعة عدل واحدة: الكتاب الاسود عن احوال المستشفيات المصرية 1937 ـ 1943" بترجمة سمير محفوظ بشير.

الدراسه 
درس فى جامعة ادنبره.

من مؤلفاته 
 الملاريا وعلاجها , خلاصة تجربته مع الملاريا سنة 1915.
 ساعة واحدة من العدل: الكتاب الاسود عن المستشفيات المصرية , عن تجربته مع فساد المنظومة الصحية فى مصر فى اواخر التلاتينات وبدايات الاربعينيات من القرن العشرين.

وفاته 
اتوفى البورت فى مستشفى سانت مارى بلندن سنة 1959, بعمر 79 سنه.

لينكات برانيه

مصادر 

دكاتره
دكاتره من جنوب افريقيا
متعلمين فى جامعة القاهره